b'\n_START_ARTICLE_\nBalonska samokr\xc4\x8dljiva \xc4\x8drpalka\n_START_PARAGRAPH_\nBalonska samokr\xc4\x8dljiva \xc4\x8drpalka, tudi elastomerna \xc4\x8drpalka ali infuzor, je prenosna priprava z elasti\xc4\x8dnim balonom, ki vsebuje zdravilno u\xc4\x8dinkovino in jo s kr\xc4\x8denjem potiska skozi kanilo v podko\xc5\xbeje. Uporablja se za avtomatsko infundiranje teko\xc4\x8dih zdravilnih pripravkov skozi dovodno cevko in kateter v telo._NEWLINE_Sestavljene so iz plasti\xc4\x8dnega ohi\xc5\xa1ja in elastomernega balona (rezervoar iz elasti\xc4\x8dnega materiala) ter predstavljajo tako sti\xc4\x8dno ovojnino in napravo za avtomatsko odmerjanje teko\xc4\x8de farmacevtske oblike. Samokr\xc4\x8dljivi balon z enakomernim kr\xc4\x8denjem kontinuirano po\xc5\xa1ilja raztopino preko infuzijskega sistema in name\xc5\xa1\xc4\x8denega podko\xc5\xbenega kanala v podko\xc5\xbeje bolnika. Uporabljajo se pri zdravljenju bolnikov, ki na primer ne morejo zau\xc5\xbeiti zdravila skozi usta ali ko zaradi drugih razlogov peroralno dajanje zdravil ni mo\xc5\xbeno, varno ali u\xc4\x8dinkovito. V primerjavi z bolusno parenteralno uporabo zdravil omogo\xc4\x8dajo balonske samokr\xc4\x8dljive \xc4\x8drpalke manj\xc5\xa1a nihanja koncentracije zdravila v krvi, ni potrebno pogosto zbadanje, bolnik pa je bolj mobilen. Mo\xc5\xbena je uporaba na domu. Slabost njihove uporabe pa je nezmo\xc5\xbenost spreminjanja odmerkov, na mestu infuzije se lahko pojavi vnetje, lahko pa pride tudi do tehni\xc4\x8dnih te\xc5\xbeav s \xc4\x8drpalko.'